text: Pilot idømt betinget fængsel efter polterabend-ulykke 
  20 marts 2014 kl. 16.13
  En 44-årig pilot er dømt for uagtsomt manddrab efter ulykke, der kostede familiefar livet under en polterabend.
  En 44-årig mand er torsdag ved Retten i Sønderborg blevet idømt tre måneders betinget fængsel efter en flyulykke, hvor en vordende brudgom mistede livet under sin polterabend.
  Ulykken skete 24. marts på Flyvestation Skrydstrup ved Vojens. Her skulle en 37-årig familiefar have en flyvetur i forbindelse med sin polterabend.
  Men flyveturen gik helt galt og den 37-årige styrtede i døden for øjnene af sine venner.
  Under en såkaldt "wing-over" fløj det lille fly lavt over en terminalbygning ved Flyvestation Skrydstrup i Vojens. Efterfølgende ramte flyet toppen af en række træer i cirka otte meters højde og styrtede ned.
  Kunstflyvning skal ifølge luftfartsloven ske i mindst 600 meters højde, men flyet var altså kun omkring otte meter over jorden, da ulykken skete.
  Efter ulykken blev både piloten og den 37-årige familiefar fløjet med helikopter til Odense Universitetshospital, hvor familiefaren blev erklæret død kort tid efter.
  Selv om piloten slap med livet i behold, er han også hårdt ramt af flystyrtet, idet han har brækket ryggen og fået amputeret venstre underben. Han husker ikke selv, hvad der skete, efter at han lettede fra jorden.
  Torsdag faldt dommen så i Retten Sønderborg. Her blev piloten kendt skyldig i uagtsomt manddrab og idømt tre måneders betinget fængsel - en dom han valgte at modtage.
  